LV Eiropas Savienības Oficiālais Vēstnesis L 184/34

EIROPAS CENTRĀLĀS BANKAS LĒMUMS

(2007. gada 3. jūlijs),

ar ko nosaka iepirkuma noteikumus

(ECB/2007/5)

(2007/497/EK)

EIROPAS CENTRĀLĀS BANKAS VALDE,

ņemot vērā Eiropas Centrālo banku sistēmas un Eiropas Centrālās bankas Statūtu 11.6. pantu,

ņemot vērā 2004. gada 19. februāra Lēmumu ECB/2004/2, ar ko pieņem Eiropas Centrālās bankas Reglamentu (1), un jo īpaši tā 19. pantu,

tā kā:

(1) Eiropas Centrālā banka apņēmusies ievērot izmaksu efektivitātes principu un, veicot preču, pakalpojumu un būvdarbu iepirkumu, cenšas nodrošināt vislabāko cenas un vērtības attiecību.

(2) Eiropas Parlamenta un Padomes 2004. gada 31. marta Direktīva 2004/18/EK par to, kā koordinēt būvdarbu valsts līgumu, piegādes valsts līgumu un pakalpojumu valsts līgumu slēgšanas tiesību piešķiršanas procedūru (2) (Iepirkuma direktīva), un Padomes 2002. gada 25. jūnija Regula (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3) (Finanšu regula), neattiecas uz ECB.

(3) ECB ievēro vispārējos iepirkuma tiesību principus, kā tie atspoguļoti Iepirkuma direktīvā un Finanšu regulā,

PIEŅEM ŠĀDU LĒMUMU.

I NODAĻA

VISPĀRĒJI NOTEIKUMI

1. pants

Definīcijas

Šajā lēmumā piemēro šādas definīcijas:

a) “līgumi” ir rakstveidā noslēgti līgumi starp ECB un vienu vai vairākiem piegādātājiem, kuru priekšmets ir būvdarbu realizācija, produktu piegāde vai pakalpojumu sniegšana par finansiālu atlīdzību;

b) “būvdarbu līgumi” ir līgumi, kuru priekšmets ir vai nu būvdarbu realizācija, vai arī gan projektēšana, gan būvdarbu realizācija. “Būvdarbi” ir celtniecības vai inženiertehnisko būvdarbu rezultāts kopumā, kas pats par sevi ir pietiekams, lai pildītu saimniecisku vai tehnisku funkciju;

c) “piegādes līgumi” ir līgumi, kas nav b) apakšpunktā minētie līgumi un kuru priekšmets ir produkcijas pirkšana, īrēšana, nomāšana vai īrējumpirkšana ar izpirkšanas iespēju vai bez tās. Līgumu, kura priekšmets ir produkcijas piegāde un kurš papildus aptver arī izvietošanas un uzstādīšanas darbības, uzskata par “piegādes līgumu”;

d) “pakalpojumu līgumi” ir līgumi, kas nav būvdarbu vai piegādes līgumi un kuru priekšmets ir pakalpojumu sniegšana. Līgumu, kura priekšmets ir gan produkcijas piegāde, gan pakalpojumu sniegšana, uzskata par “pakalpojumu līgumu”, ja paredzamā attiecīgo pakalpojumu vērtība pārsniedz līgumā ietvertās produkcijas vērtību. Līgumu, kura priekšmets ir pakalpojumi un kas ietver darbības, kuras saistītas ar būvdarbiem, bet kurām ir tikai papildu nozīme attiecībā uz līguma galveno priekšmetu, uzskata par pakalpojumu līgumu;

e) “pamatnolīgums” ir tāds nolīgums starp ECB un vienu vai vairākiem piegādātājiem, kura mērķis ir paredzēt noteikumus, kas reglamentē noteiktā laika posmā piešķiramus līgumus, jo īpaši attiecībā uz paredzamo cenu un, ja nepieciešams, daudzumu;

f) “piegādātājs” ir jebkura fiziska vai juridiska persona vai publiska organizācija vai šādu personu un/vai struktūru grupa, kas tirgū piedāvā attiecīgi būvdarbu realizāciju, produkcijas piegādi vai pakalpojumu sniegšanu. Piegādātāju, kas iesniedzis pieteikumu, lai piedalītos slēgtā procedūrā, sarunu procedūrā vai cenu aptaujā, sauc par “kandidātu”. Piegādātāju, kas iesniedzis piedāvājumu, sauc par “pretendentu”;

g) “atklāta procedūra” ir konkursa procedūra, kurā jebkurš ieinteresēts piegādātājs var iesniegt piedāvājumu;

h) “slēgta procedūra” ir procedūra, kurā jebkurš piegādātājs var pieprasīt piedalīties, bet piedāvājumu var iesniegt tikai tie piegādātāji, kurus ECB aicina to darīt;

i) “sarunu procedūra” ir procedūra, kurā ECB apspriežas ar piegādātājiem, kurus tā izraudzījusies, un apspriež līguma noteikumus ar vienu vai vairākiem no tiem;

j) “cenu aptauja” ir procedūra, kurā jebkurš piegādātājs var pieprasīt piedalīties un atbilstoši kurai ECB risina pārrunas ar šajā procedūrā pielaistajiem kandidātiem, lai izstrādātu vienu vai vairākas piemērotas alternatīvas, kas spēj apmierināt tās prasības;

k) “dinamiska iepirkuma sistēma” ir pilnībā elektronisks process, ko izmanto regulāriem pirkumiem, kuru pazīmes neatšķiras no vispārējā tirgus piedāvājuma un kas atbilst ECB prasībām. Šai sistēmai ir ierobežots ilgums, un visā tās darbības laikā tā ir atvērta jebkuram piegādātājam, kas atbilst atlases kritērijiem un ir iesniedzis orientējošu piedāvājumu, kurš atbilst specifikācijai;

l) “elektroniska izsole” ir atkārtots process, kurā pēc sākotnēja pilnīga piedāvājumu novērtējuma, kurš ļauj tos sarindot pa vietām, izmantojot automātiskas novērtēšanas metodes, ar elektronisku ierīci uzrāda jaunu samazinātu cenu un/vai jaunas vērtības dažiem piedāvājuma elementiem;

m) “uzaicinājums uz konkursu” ir kandidātiem vai piegādātājiem nosūtīts uzaicinājums iesniegt piedāvājumu, kurā izklāstīta procedūra, ECB prasības un līguma noteikumi un nosacījumi;

n) “rakstisks” vai “rakstveida” ir jebkāds izteikums, kas sastāv no vārdiem vai skaitļiem, ko var nolasīt, reproducēt un pēc tam paziņot tālāk. Tas var ietvert informāciju, kas pārsūtīta un uzglabāta elektroniskiem līdzekļiem;

o) “dienas” ir kalendārās dienas.

2. pants

Darbības joma

1. ECB konkursa kārtībā piešķir piegādes, pakalpojumu un būvdarbu līgumus uz savu rēķinu saskaņā ar šajā lēmumā paredzētajiem noteikumiem.

2. ECB saskaņā ar šā lēmuma noteikumiem var arī veikt kopējas konkursa procedūras uz savu rēķinu un uz vienas vai vairāku nacionālo centrālo banku (NCB) un/vai Kopienas institūciju un struktūru, un/vai starptautisko organizāciju rēķinu. Šādos gadījumos ECB konkursa dokumentācijā norāda, kādas vēl līgumslēdzējas iestādes piedalās konkursa procedūrā, un paredzēto līgumattiecību struktūru.

3. Šis lēmums neattiecas uz līgumiem par:

a) NCB pakalpojumu sniegšanu un preču piegādi ECB, ko tās veic, pildot savus Eurosistēmas/ECBS publiskos uzdevumus;

b) iepirkuma procedūrām, ko organizē NCB vai Kopienas institūcijas un struktūras, vai starptautiskās organizācijas, kurās ECB ir dalībniece, ja noteikumi, kas reglamentē šīs iepirkuma procedūras, atbilst iepirkuma tiesību vispārējiem principiem;

c) nolīgumiem ar citām Kopienas institūcijām vai struktūrām vai starptautiskajām organizācijām, ko ECB slēdz, pildot savus publiskos uzdevumus;

d) banknošu iepirkumu, ko reglamentē 2004. gada 16. septembra Pamatnostādne ECB/2004/18 par euro banknošu iepirkumu (4);

e) vērtspapīru vai citu finanšu instrumentu emisiju, pārdošanu, iegādi vai nodošanu un finanšu pakalpojumiem saistībā ar šiem darījumiem;

f) zemes, esošu ēku vai cita nekustama īpašuma vai ar to saistītu tiesību iegādi vai nomu jebkādiem finanšu līdzekļiem;

g) darba līgumiem starp ECB un tās darbiniekiem, kas noslēgti saskaņā ar ECB Darba līgumu noteikumiem;

h) arbitrāžas un samierināšanas pakalpojumiem; un

i) pētniecības un attīstības pakalpojumiem, ja vien ECB nav vienīgā šādu pakalpojumu radītā labuma saņēmēja savā lietošanā un ja par sniegtajiem pakalpojumiem pilnībā neatlīdzina ECB.

3. pants

Vispārējie principi

Visas iepirkuma procedūras veic saskaņā ar vispārējiem pārredzamības un publiskuma, vienlīdzīgas piekļuves un vienlīdzīgas attieksmes principiem, kā arī diskriminācijas aizlieguma un godīgas konkurences principiem.

4. pants

Robežvērtības

1. Līgumus, kuru paredzamā vērtībā bez PVN ir vienāda ar 3. punktā noteiktajām robežvērtībām vai pārsniedz tās, piešķir konkursa kārtībā saskaņā ar II nodaļā noteiktajām procedūrām.

2. Līgumus, kuru paredzamā vērtībā bez PVN ir mazāka par robežvērtībām, piešķir konkursa kārtībā saskaņā ar III nodaļā noteiktajām procedūrām.

3. Piemēro šādas robežvērtības:

a) piegādes un pakalpojumu līgumiem – EUR 211 000;

b) būvdarbu līgumiem – EUR 5 300 000.

5. pants

Līguma paredzamās vērtības aprēķināšana

1. Līguma vērtību aprēķina, pamatojoties uz ECB aprēķināto kopējo maksājamo summu bez PVN. Aprēķinā iekļauj visas papildu izmaksas, jo īpaši izmaksas, kas saistītas ar papildu iespējām, līguma atjaunošanu, prēmiju maksājumiem, procentiem, komisijas maksām, ceļošanas un izmitināšanas izmaksām, godalgām vai maksājumiem kandidātiem vai pretendentiem.

2. Tāmei jābūt spēkā brīdī, kad ECB pieņem lēmumu par atbilstošo iepirkuma procedūru.

3. Nevienu iepirkumu nedrīkst sadalīt, lai izvairītos no šajā lēmumā paredzēto procedūru piemērošanas.

4. Aprēķinot būvdarbu līgumu paredzamo vērtību, ņem vērā kopējās izmaksas, kas saistītas ar būvdarbu realizāciju, tostarp to būvdarbu realizācijai nepieciešamo piegāžu vērtību, ko ECB nodod būvuzņēmēja rīcībā. Iekļauj arī ar projektēšanu un plānošanu saistītās izmaksas, ja tās veido daļu no būvdarbu līguma.

5. Ilgstošiem preču piegādes un pakalpojumu līgumiem līguma paredzamo vērtību atkarībā no situācijas aprēķina, pamatojoties uz:

a) līgumiem, kas noslēgti uz noteiktu laiku: kopējo vērtību par visu līguma termiņu;

b) līgumiem, kas noslēgti uz nenoteiktu laiku: viena mēneša vērtību, kas pareizināta ar 48.

6. Ja ir vairāki secīgi viena veida piegādes, pakalpojumu vai būvdarbu līgumi, līguma paredzamo vērtību aprēķina, pamatojoties uz pēdējo 12 mēnešu laikā secīgi piešķirto līgumu faktisko kopējo vērtību. Tāmi koriģē, lai tajā, ja iespējams, ņemtu vērā izmaiņas daudzumā vai vērtībā, kādas sagaidāmas nākamo 12 mēnešu laikā pēc sākotnējā līguma.

7. Ja līgums sadalīts vairākās daļās vai arī ja vairāki piešķiramie līgumi ir savā starpā cieši saistīti un to priekšmets ir tie paši uzdevumi, ņem vērā visu daļu vai atsevišķo līgumu kopējo vērtību. Ja kopējā vērtība ir vienāda ar 4. panta 3. punktā noteiktajām robežvērtībām vai pārsniedz tās, visām daļām un līgumiem piemēro šā lēmuma II nodaļā noteiktās procedūras. Tomēr ECB var piemērot 29. pantā vai attiecīgā gadījumā 31. pantā noteikto procedūru attiecībā uz daļām/atsevišķiem līgumiem, kuru paredzamā vērtība ir mazāka par EUR 80 000 bez PVN piegādēm un pakalpojumiem un mazāka par 1 miljonu euro bez PVN būvdarbiem, ja kopējā to daļu paredzamā vērtība, kam piemērots atbrīvojums, nepārsniedz 20 % no visu daļu kopējās paredzamās vērtības.

8. Pamatnolīgumu vērtību aprēķina, pamatojoties uz visu pamatnolīguma termiņā paredzēto līgumu maksimālo paredzamo vērtību bez PVN.

6. pants

Izņēmumi

1. Šādos turpmāk minētos gadījumos ECB var piešķirt līgumu tieši vienam piegādātājam vai atkāpties no īpašām procedūras prasībām:

a) ja saistošu iemeslu dēļ līgumu var piešķirt tikai konkrētam piegādātājam. Šie iemesli var būt tehniska, mākslinieciska vai juridiska, bet ne ekonomiska rakstura;

b) ja tādu notikumu, ko ECB nevar paredzēt, radītas ārkārtējas steidzamības dēļ nav iespējams ievērot iepirkuma procedūrām noteiktos termiņus;

c) ja ECB klasificējusi līgumu kā slepenu vai arī ja, izpildot līgumu, jāveic īpaši drošības pasākumi saskaņā ar ECB drošības noteikumiem, vai arī, kad tas nepieciešams, lai aizsargātu ECB būtiskas intereses;

d) attiecībā uz piegādēm – ja tās saistītas ar produkciju, ko ražo tikai pētniecības, eksperimentāliem, pētījumu vai izstrādes nolūkiem; šis noteikums neattiecas uz produkcijas ražošanu vairumā, ko veic, lai noteiktu tās komerciālo dzīvotspēju vai arī lai atgūtu pētniecības un izstrādes izmaksas;

e) produkcijas iegādei ar īpaši labvēlīgiem noteikumiem no piegādātāja, kurš galīgi likvidē savu uzņēmējdarbību, vai arī no maksātnespējas administratoriem vai bankrota likvidatoriem atbilstoši nolīgumam ar kreditoriem vai līdzīgai procedūrai saskaņā ar valstu tiesību aktiem vai noteikumiem.

2. Neatkarīgi no līguma vērtības ECB var piešķirt līgumu konkursa kārtībā saskaņā ar 29. pantu, ja līguma galvenais priekšmets ir viens no šādiem pakalpojumiem:

a) viesnīcu un restorānu pakalpojumi;

b) juridiskie pakalpojumi;

c) darbinieku darbā iekārtošanas un rekrutēšanas pakalpojumi;

d) izmeklēšanas un apsardzes pakalpojumi;

e) izglītības un profesionālās izglītības pakalpojumi;

f) rekreācijas, kultūras un sporta pakalpojumi.

7. pants

Ilgums un pagarināšana

1. Līguma termiņš parasti nepārsniedz četrus gadus, izņemot pienācīgi pamatotos gadījumos.

2. Ja līgums noslēgts uz noteiktu termiņu, tā termiņu pēc šā sākotnējā termiņa var pagarināt ar šādiem nosacījumiem:

a) ja līguma paziņojumā vai – ja tiek piemērota III nodaļā noteiktā procedūra – pieprasījumā iesniegt priekšlikumu bija paredzēta iespēja pagarināt līguma termiņu; un

b) iespējamie pagarinājumi ir pienācīgi pamatoti; un

c) iespējamie pagarinājumi ņemti vērā, aprēķinot līguma vērtību saskaņā ar šā lēmuma 5. pantu.

Visu pagarinājumu kopējais termiņš nepārsniedz sākotnējā līguma termiņu.

3. Citos gadījumos uz noteiktu termiņu noslēgta līguma termiņu var pagarināt vienīgi saskaņā ar 6. pantā paredzētajiem nosacījumiem.

8. pants

Papildu piegādes, pakalpojumi un būvdarbi

1. ECB var pasūtīt līgumslēdzējam, kam piešķirts sākotnējais līgums, papildu piegādes, pakalpojumus vai būvdarbus, ja:

a) konkursa dokumentācijā bija paredzēta papildu piegāžu, pakalpojumu vai būvdarbu iespēja; un

b) papildu piegādes, pakalpojumi vai būvdarbi ņemti vērā, aprēķinot līguma vērtību saskaņā ar šā lēmuma 5. pantu.

2. Bez tam ECB var pasūtīt sākotnējam līgumslēdzējam papildu piegādes, pakalpojumus vai būvdarbus, kas neparedzētu apstākļu dēļ kļuvuši nepieciešami līguma mērķa izpildei, ja:

a) papildu piegādes, pakalpojumus vai būvdarbus tehniski vai saimnieciski nav iespējams atdalīt no sākotnējā līguma bez ievērojamām neērtībām; vai

b) piegādes, pakalpojumi vai būvdarbi ir pilnīgi nepieciešami sākotnējā līguma pabeigšanai, kaut arī tos iespējams atdalīt no tā izpildes.

Tomēr papildu piegāžu, pakalpojumu vai būvdarbu kopējā vērtība parasti nepārsniedz 50 % no sākotnējā līguma summas.

3. Ja nav izpildīti 1. un 2. punktā minētie nosacījumi, līgumus par papildu piegādēm, pakalpojumiem vai būvdarbiem var piešķirt vienīgi saskaņā ar šā lēmuma 4. un 6. pantu.

II NODAĻA

PUBLISKĀS KONKURSA PROCEDŪRAS

1. SADAĻA

Procedūru veidi

9. pants

Pārskats

1. ECB piešķir līgumus, kuru paredzamā vērtība pārsniedz iepriekš noteiktās robežvērtības, atklātā procedūrā. Pamatotos gadījumos ECB, ievērojot turpmāk izklāstītos nosacījumus, var piemērot slēgtu procedūru, sarunu procedūru vai cenu aptauju.

2. ECB var arī noslēgt pamatnolīgumus vai izveidot dinamiskas iepirkuma sistēmas un piešķirt līgumus, pamatojoties uz tiem, saskaņā ar turpmāk attiecīgi 15. un 16. pantā izklāstītajiem noteikumiem.

3. Procedūras, kas minētas 1. un 2. punktā, var aizstāt ar elektronisku izsoli, kā noteikts turpmāk 17. pantā.

4. ECB var rīkot arī projektu skiču konkursus. Projektu skiču konkursa procedūru izklāsta konkursu paziņojumā, un tā atbilst vispārējiem projektu skiču konkursu principiem.

10. pants

Plānoto iepirkumu publicēšana

1. Ja ECB gatavojas īstenot konkursa procedūru saskaņā ar II nodaļas noteikumiem, tā publicē līguma paziņojumu Eiropas Savienības Oficiālajā Vēstnesī un ar ECB tīmekļa vietnes starpniecību. Attiecīgos gadījumos ECB var ievietot sludinājumus citos atbilstošos plašsaziņas līdzekļos. Paziņojumus tīmekļa vietnē un/vai citos plašsaziņas līdzekļos nepublicē pirms paziņojuma publicēšanas Oficiālajā Vēstnesī. Ja ir neatbilstības starp dažādām paziņojuma versijām, tad Oficiālajā Vēstnesī publicētā versija ir autentiska, un tai ir prioritāte pār citām versijām.

2. ECB var arī publicēt iepriekšēju informatīvu paziņojumu, norādot to līgumu paredzamo kopējo vērtību pa pakalpojumu vai produkcijas grupu kategorijām, kā arī to būvdarbu līgumu būtiskās pazīmes, ko tā gatavojas piešķirt budžeta gadā. Šādā gadījumā visiem paziņojumā norādītajiem iepirkumiem var saīsināt pieteikumu un piedāvājumu iesniegšanas termiņus saskaņā ar 18. panta 4. punktu.

11. pants

Atklātā procedūra

1. Pēc līguma paziņojuma publicēšanas visi ieinteresētie piegādātāji var pieprasīt, lai viņiem nosūta uzaicinājumu uz konkursu, ja tas nav darīts pieejams elektroniskiem līdzekļiem. ECB nosūta uzaicinājumu uz konkursu sešu dienu laikā no pieprasījuma saņemšanas, ja pieprasījums iesniegts laicīgi pirms piedāvājumu iesniegšanai noteiktā termiņa.

2. Ieinteresētie pretendenti iesniedz savu piedāvājumu ECB noteiktajos termiņos un iekļauj visu ECB pieprasīto dokumentāciju.

3. ECB piešķir līgumu pretendentam, kurš vislabāk atbilst līguma paziņojumā/uzaicinājumā uz konkursu noteiktajiem piešķiršanas kritērijiem.

12. pants

Slēgtā procedūra

1. ECB var piemērot slēgto procedūru, ja:

a) ECB prasības iespējams definēt tik detalizēti, ka pretendentus var salīdzināt vienu ar otru un līgumu var piešķirt bez turpmākām pārrunām ar pretendentiem; un

b) nepieciešams ierobežot pretendentu skaitu administratīvu iemeslu dēļ vai iepirkuma rakstura dēļ.

2. Pēc līguma paziņojuma publicēšanas ieinteresētie piegādātāji var pieteikties dalībai slēgtajā procedūrā. Tiem jāiesniedz savs pieteikums līguma paziņojumā norādītajā termiņā un jāsniedz ECB pieprasītā dokumentācija.

3. ECB pārbauda kandidātu atbilstību un novērtē pieteikumu atbilstību līguma paziņojumā norādītajiem atlases kritērijiem. Ja ir pietiekams skaits kandidātu, kas atbilst atlases kritērijiem, ECB uzaicina vismaz piecus atbilstošus kandidātus, kuri atbilst atlases kritērijiem, iesniegt piedāvājumu. Uzaicinājumu uz konkursu nosūta rakstveidā vienlaicīgi visiem kandidātiem, kas uzaicināti iesniegt piedāvājumu.

4. Uzaicinātie pretendenti iesniedz savu piedāvājumu ECB noteiktajā termiņā un iekļauj visu ECB pieprasīto dokumentāciju.

5. ECB piešķir līgumu pretendentam, kurš vislabāk atbilst uzaicinājumā uz konkursu noteiktajiem piešķiršanas kritērijiem.

13. pants

Sarunu procedūra

1. ECB var piemērot sarunu procedūru šādos izņēmuma gadījumos:

a) ja būvdarbu, piegāžu vai pakalpojumu rakstura vai ar to saistīto risku dēļ nav iespējams veikt vispārēju iepriekšēju cenu noteikšanu; vai

b) ja pakalpojumu rakstura dēļ nav iespējams pietiekami precīzi izstrādāt specifikācijas, lai varētu piešķirt līgumu, izraugoties labāko piedāvājumu saskaņā ar noteikumiem, kas reglamentē atklāto vai slēgto procedūru.

2. ECB var izmantot sarunu procedūru arī tad, ja atklātā vai slēgtā procedūrā vai cenu aptaujā nav saņemti pieņemami piedāvājumi, ciktāl līguma sākotnējie noteikumi nav būtiski izmainīti. ECB var nepublicēt jaunu līguma paziņojumu, ja tā iekļauj sarunu procedūrā pilnīgi visus pretendentus, kas piedalījās iepriekšējā procedūrā, atbilda atlases kritērijiem un iesniedza savus piedāvājumus saskaņā ar konkursa formālajām prasībām. ECB var uzsākt sarunu procedūru bez paziņojuma saskaņā ar 29. pantu arī tad, ja nav saņemts neviens piedāvājums vai neviens piedāvājums neatbilst konkursa formālajām prasībām.

3. Pēc līguma paziņojuma publicēšanas ieinteresētie piegādātāji var iesniegt pieteikumu dalībai sarunu procedūrā. Tiem jāiesniedz savs pieteikums līguma paziņojumā norādītajā termiņā un jāsniedz ECB pieprasītā dokumentācija.

4. ECB pārbauda kandidātu atbilstību un novērtē pieteikumu atbilstību līguma paziņojumā norādītajiem atlases kritērijiem. Ja ir pietiekams skaits kandidātu, kas atbilst atlases kritērijiem, ECB uzaicina vismaz trīs atbilstošus kandidātus, kuri atbilst atlases kritērijiem, iesniegt piedāvājumu. Uzaicinājumu uz konkursu nosūta rakstveidā un vienlaicīgi visiem kandidātiem, kas uzaicināti iesniegt piedāvājumu.

5. Pēc piedāvājumu novērtēšanas ECB var risināt sarunas ar pretendentiem, lai saskaņotu viņu piedāvājumu ar ECB prasībām. ECB var uzsākt sarunas ar:

a) pretendentu, kas novērtēts kā labākais. Ja sarunas ar labāko pretendentu neizdodas, ECB var uzsākt sarunas ar pretendentu, kas novērtēts kā nākamais labākais; vai

b) vienlaicīgi ar visiem pretendentiem, kas iesnieguši piedāvājumu, kurš pēc galvenajiem rādītājiem atbilst ECB tehniskajām un komercprasībām. Šādā gadījumā sarunām pielaisto pretendentu skaitu var pakāpeniski ik pēc posma samazināt, piemērojot līguma paziņojumā vai uzaicinājumā uz konkursu noteiktos piešķiršanas kritērijus.

Pirms sarunu uzsākšanas ECB informē visus pretendentus par to, kā sarunas norisināsies.

6. Sarunas var aptvert pretendentu tehniskos piedāvājumus, komerciālos piedāvājumus un līguma noteikumus un nosacījumus, ja konkursa procedūras darbības joma netiek būtiski izmainīta. ECB var arī uzaicināt pretendentus iesniegt pārstrādātu piedāvājumu. Sarunu laikā ECB nodrošina vienlīdzīgu attieksmi pret visiem pretendentiem, kas uzaicināti uz sarunām.

7. Pēc sarunu pabeigšanas ECB piešķir līgumu pretendentam, kurš vislabāk atbilst līguma paziņojumā vai uzaicinājumā uz konkursu noteiktajiem piešķiršanas kritērijiem.

14. pants

Cenu aptauja

1. Ja ir īpaši sarežģīti līgumi, attiecībā uz kuriem nav iespējams noteikt ECB prasības tā, lai līgumu varētu piešķirt atklātā vai slēgtā procedūrā, ECB var veikt cenu aptauju.

2. Pēc līguma paziņojuma publicēšanas ieinteresētie piegādātāji var iesniegt pieteikumu dalībai aptaujā. Tiem jāiesniedz savs pieteikums līguma paziņojumā norādītajā termiņā un jāsniedz ECB pieprasītā dokumentācija.

3. ECB pārbauda kandidātu atbilstību un novērtē pieteikumu atbilstību līguma paziņojumā norādītajiem atlases kritērijiem. ECB uzaicina vismaz trīs atbilstošus kandidātus piedalīties aptaujā un iesniedz viņiem pieprasījumu iesniegt priekšlikumu, izklāstot ECB vajadzības. Aptaujas mērķis ir identificēt un noteikt risinājumu, kas vislabāk var apmierināt ECB vajadzības. ECB ar izraudzītajiem kandidātiem var apspriest visus līguma aspektus.

4. Aptaujas laikā ECB nodrošina vienlīdzīgu attieksmi pret visiem kandidātiem. Turklāt ECB neatklāj kandidātiem risinājumus vai citu konfidenciālu informāciju, ko piedāvājis vai darījis zināmu cits kandidāts, kas piedalās aptaujā, bez šāda kandidāta rakstiskas piekrišanas.

5. ECB turpina aptauju, kamēr tā var identificēt risinājumu vai risinājumus, ja nepieciešams – tos salīdzinot, kuri spēj apmierināt tās vajadzības. Ja tas paredzēts līguma paziņojumā vai pieprasījumā iesniegt priekšlikumu, ECB var veikt aptauju vairākos secīgos posmos, lai samazinātu aptaujas posmā apspriežamo risinājumu skaitu. ECB izraugās izskatāmos risinājumus, piemērojot piešķiršanas kritērijus, kas noteikti līguma paziņojumā vai pieprasījumā iesniegt priekšlikumu.

6. Paziņojusi par aptaujas noslēgšanu, ECB aicina kandidātus, kas piedalījās aptaujā, iesniegt savus galīgos piedāvājumus, pamatojoties uz aptaujas laikā iesniegtajiem un precizētajiem risinājumiem.

7. ECB novērtē saņemto piedāvājumu atbilstību līguma paziņojumā vai pieprasījumā iesniegt priekšlikumu noteiktajiem piešķiršanas kritērijiem. ECB var pieprasīt pretendentiem izskaidrot vai precizēt dažus to piedāvājuma aspektus vai apliecināt piedāvājumā iekļautās saistības, ja tādējādi netiek izmainīti būtiski piedāvājuma aspekti un netiek radīts risks izkropļot konkurenci vai radīt diskrimināciju. Kad novērtēšana ir pabeigta, ECB piešķir līgumu ekonomiski visizdevīgākajam piedāvājumam.

15. pants

Pamatnolīgumi

1. ECB var izmantot pamatnolīgumus, ja tā regulāri slēdz līgumus par līdzīgām piegādēm, pakalpojumiem vai būvdarbiem, nespējot noteikt konkrētus izpildes laikus un/vai detalizētas prasības.

2. Lai noslēgtu līgumu, kurš ir pamatnolīgums, ECB ievēro procedūras, kādas izklāstītas iepriekš attiecībā uz visiem posmiem līdz pat pamatnolīguma piešķiršanai. Ja ECB gatavojas noslēgt pamatnolīgumu ar vairākiem piegādātājiem, tā piešķir vismaz trīs nolīgumus, ja pietiekams skaits piegādātāju atbilst atlases un piešķiršanas kritērijiem. Līguma paziņojumā norāda piešķiramo pamatnolīgumu darbības jomu un skaitu.

Uz pamatnolīgumiem balstītos līgumus piešķir saskaņā ar šajā pantā noteiktajām procedūrām.

3. Ja pamatnolīgums noslēgts ar vienu piegādātāju, līgumus, kas balstīti uz šo nolīgumu, piešķir pamatnolīgumā paredzēto noteikumu ietvaros. ECB, cik tas nepieciešams, var pieprasīt, lai piegādātājs rakstveidā papildina savu sākotnējo piedāvājumu. Ar šādu papildu piedāvājumu netiek būtiski izmainīti pamatnolīgumā paredzētie noteikumi un nosacījumi.

4. Ja pamatnolīgums noslēgts ar vairākiem piegādātājiem, līgumus var piešķirt:

a) piemērojot pamatnolīgumos noteiktos kritērijus, nerīkojot konkursu no jauna; vai

b) ja šādi kritēriji nav noteikti – ECB var no jauna rīkot konkursu starp piegādātājiem, ar kuriem noslēgts pamatnolīgums.

Pēdējā no šiem gadījumiem ECB piešķir līgumu saskaņā ar šādu procedūru:

— ECB uzaicina piegādātājus rakstveidā iesniegt piedāvājumu termiņā, kas noteikts pieprasījumā iesniegt priekšlikumu. Pieprasījumā iesniegt priekšlikumu arī norāda kritērijus, pamatojoties uz kuriem līgums tiks piešķirts, un

— piegādātājiem rakstveidā jāiesniedz savs piedāvājums ECB noteiktajā termiņā, un

— ECB, pamatojoties uz piešķiršanas kritērijiem, kas noteikti pieprasījumā iesniegt priekšlikumu, piešķir līgumu pretendentam, kurš iesniedzis labāko piedāvājumu.

16. pants

Dinamiskas iepirkuma sistēmas

1. ECB var iepirkt regulāri nepieciešamas preces, pakalpojumus un būvdarbus, izmantojot dinamiskas iepirkuma sistēmas. Šī procedūra notiek atbilstoši atklātās procedūras noteikumiem, ja vien šajā pantā nav noteikts citādi.

2. Lai izveidotu dinamisku iepirkuma sistēmu, ECB:

a) publicē līguma paziņojumu, kurā nosaka, ka tiek izmantota dinamiska iepirkumu sistēma, iekļauj atsauci uz interneta adresi, kurā atrodami konkursa nosacījumi; un

b) piedāvā ar elektroniskiem līdzekļiem neierobežotu, tiešu un pilnīgu piekļuvi konkursa nosacījumiem un jebkādiem papildu dokumentiem no paziņojuma publicēšanas brīža līdz sistēmas darbības beigām; un

c) konkursa nosacījumos cita starpā norāda arī atlases un piešķiršanas kritērijus, saskaņā ar šo sistēmu paredzēto iepirkumu raksturu, kā arī visu nepieciešamo informāciju par iepirkuma sistēmu, izmantoto elektronisko aprīkojumu, tehniskajiem pieslēgumiem un specifikācijām.

3. Sistēma visu savu darbības laiku ir atvērta jebkuram piegādātājam, kas atbilst atlases kritērijiem un ir iesniedzis orientējošu piedāvājumu, kurš atbilst konkursa nosacījumiem. Pretendenti var uzlabot savus orientējošos piedāvājumus jebkurā laikā, ja tie aizvien atbilst konkursa nosacījumiem. No pretendentiem neiekasē nekādus maksājumus.

4. Saņemot orientējošos piedāvājumus, ECB saprātīgā termiņā pārliecinās par pretendentu atbilstību un par atbilstību atlases kritērijiem. Tā arī pārbauda, vai orientējošie piedāvājumi atbilst konkursa nosacījumiem. ECB cik ātri vien iespējams informē pretendentus par viņu pielaidi dinamiskajai iepirkuma sistēmai vai par noraidījumu.

5. Par katru konkrētu līgumu, kura vērtība pārsniedz iepriekš 4. panta 3. punktā noteiktās robežvērtības, nosūta atsevišķu uzaicinājumu uz konkursu. Pirms šāda uzaicinājuma nosūtīšanas ECB publicē vienkāršotu līguma paziņojumu Oficiālajā Vēstnesī, aicinot visus ieinteresētos piegādātājus iesniegt orientējošu piedāvājumu termiņā, kas nevar būt īsāks par 15 dienām no dienas, kurā nosūtīts vienkāršotais paziņojums. ECB nevar uzsākt piedāvājumu konkursu, pirms tā pabeigusi visu līdz šā termiņa beigām saņemto orientējošo piedāvājumu novērtēšanu.

6. Pabeigusi novērtēšanu, ECB uzaicina visus pretendentus, kas pielaisti sistēmai, saprātīgā termiņā iesniegt piedāvājumu. ECB, pamatojoties uz līguma paziņojumā par dinamiskās iepirkuma sistēmas izveidi noteiktajiem piešķiršanas kritērijiem, piešķir līgumu pretendentam, kurš iesniedzis labāko piedāvājumu. Attiecīgā gadījumā uzaicinājumā uz konkursu šos kritērijus var formulēt precīzāk.

7. Ja konkrēta līguma vērtība ir mazāka par 4. panta 3. punktā noteiktajām robežvērtībām, ECB var saskaņā ar 29. pantā noteikto procedūru uzaicināt piecus vai trīs pretendentus, kas pielaisti sistēmai.

8. Dinamiska iepirkuma sistēma nevar darboties ilgāk par četriem gadiem, izņemot pienācīgi pamatotos gadījumos.

17. pants

Elektroniskas izsoles

1. Ja specifikācijas iespējams noteikt precīzi, ECB var aizstāt iepriekš aprakstītās konkursa procedūras, izņemot cenu aptauju, ar elektronisku izsoli.

Elektroniska izsole pamatojas:

a) vai nu tikai uz cenām, ja līgums tiek piešķirts zemākajai cenai; vai

b) uz cenām un/vai specifikācijā norādīto piedāvājuma pazīmju jaunām vērtībām, ja līgumu piešķir ekonomiski visizdevīgākajam piedāvājumam.

2. Ja ECB gatavojas rīkot elektronisku izsoli, tā to norāda līguma paziņojumā. Turklāt uzaicinājumā uz konkursu cita starpā iekļauj šādas ziņas:

a) pazīmes, kuru vērtība būs elektroniskās izsoles priekšmets, ja šādas pazīmes ir aprēķināmas un tās var izteikt skaitliski vai procentuāli;

b) jebkādus iesniedzamo vērtību ierobežojumus, kas izriet no specifikācijām, kuras attiecas uz līguma objektu;

c) informāciju, kas tiks darīta pieejama pretendentiem elektroniskās izsoles laikā, un attiecīgā gadījumā – laiku, kad tā tiks darīta viņiem pieejama;

d) būtisku informāciju par elektroniskās izsoles procesu;

e) nosacījumus, ar kādiem pretendenti varēs iesniegt izsoles piedāvājumus, jo īpaši minimālās starpības, kādas attiecīgā gadījumā tiks pieprasītas izsolē;

f) būtisku informāciju par elektronisko aprīkojumu, kāds tiks izmantots, un risinājumiem un tehniskajām specifikācijām, lai tam pieslēgtos.

3. Elektronisko izsoli uzsāk tikai pēc piedāvājumu iesniegšanas un to sākotnējās novērtēšanas. Visus pretendentus, kas iesnieguši pieņemamus piedāvājumus, vienlaicīgi uzaicina elektroniskiem līdzekļiem iesniegt jaunas cenas un/vai jaunas vērtības; uzaicinājumā iekļauj visu būtisko informāciju par atsevišķiem pieslēgumiem elektroniskajam aprīkojumam, kas tiek izmantots, un norāda elektroniskās izsoles sākuma dienu un laiku. Elektroniskā izsole var notikt vairākos secīgos posmos. Elektroniskā izsole nevar sākties ātrāk kā divas darba dienas pēc dienas, kad nosūtīti uzaicinājumi.

4. Ja līgums jāpiešķir, pamatojoties uz ekonomiski visizdevīgāko piedāvājumu, uzaicinājumam pievieno attiecīgā pretendenta pilnīga novērtējuma rezultātu. Uzaicinājumā arī norāda matemātisko formulu, kādu izmantos elektroniskajā izsolē, lai noteiktu automātisku pārkārtojumu pa vietām, pamatojoties uz iesniegtajām jaunajām cenām un/vai jaunajām vērtībām. Šajā formulā iekļauj visu to kritēriju svērumu, kas fiksēti, lai noteiktu ekonomiski visizdevīgāko piedāvājumu, kā norādīts līguma paziņojumā vai piedāvājumu konkursa dokumentos; tomēr šajā nolūkā jebkurus diapazonus iepriekš samazina līdz noteiktam lielumam. Ja atļauti varianti, katram variantam norāda atsevišķu formulu.

5. Katrā elektroniskās izsoles posmā ECB nekavējoties paziņo visiem pretendentiem vismaz pietiekamu informāciju, lai viņi jebkurā brīdī varētu novērtēt savu salīdzinošo izvietojumu vērtējumā. Tā var arī paziņot citu informāciju, kas attiecas uz citām iesniegtajām cenām vai vērtībām, ja tas paredzēts piedāvājumu konkursa dokumentos. Tā var arī jebkurā brīdī paziņot, cik pretendentu piedalās attiecīgajā izsoles posmā. Tomēr ECB nevienā elektroniskās izsoles posmā neatklāj pretendentu identitāti.

6. ECB slēdz elektronisko izsoli pēc tam, kad beidzies termiņš, kas norādīts uzaicinājumā piedalīties izsolē. Termiņu var izteikt kā konkrētu datumu un laiku vai kā laika posmu, kādam jāpaiet pēc tam, kad iesniegts pēdējais piedāvājums ar jaunām cenām vai vērtībām. ECB uzaicinājumā norāda grafiku izsolēm, ko rīko pa posmiem.

7. Pēc elektroniskās izsoles slēgšanas ECB piešķir līgumu, pamatojoties uz elektroniskās izsoles rezultātiem.

18. pants

Pieteikumu un piedāvājumu saņemšanas termiņi

1. Neskarot šajā pantā noteiktos minimālos termiņus ECB, nosakot termiņus piedāvājumu un pieteikumu saņemšanai, jo īpaši ņem vērā līguma sarežģītību un piedāvājumu sagatavošanai nepieciešamo laiku.

2. Atklātām procedūrām minimālais termiņš piedāvājumu saņemšanai ir 52 dienas no dienas, kurā nosūtīts līguma paziņojums.

3. Slēgtām procedūrām, sarunu procedūrām un cenu aptaujām:

a) minimālais termiņš pieteikumu saņemšanai ir 37 dienas no dienas, kurā nosūtīts līguma paziņojums; un

b) minimālais termiņš piedāvājumu saņemšanai ir 40 dienas no dienas, kurā nosūtīts uzaicinājums uz konkursu.

4. Ja ECB saskaņā ar 10. panta 2. punktu publicējusi iepriekšēju informatīvu paziņojumu, kas nosūtīts vismaz 52 dienas pirms līguma paziņojuma, minimālo termiņu piedāvājumu saņemšanai parasti var saīsināt līdz 36 dienām, bet tas nekad nevar būt īsāks par 22 dienām.

5. Ja līguma paziņojumi sagatavoti un nosūtīti elektroniskiem līdzekļiem saskaņā ar Eiropas Kopienu Oficiālo publikāciju biroja noteikto formātu un nosūtīšanas procedūrām, piedāvājumu un pieteikumu saņemšanas termiņu var saīsināt par septiņām dienām.

6. Piedāvājumu saņemšanas termiņus var saīsināt par piecām dienām, ja ECB no līguma paziņojuma publicēšanas dienas piedāvā ar elektroniskiem līdzekļiem neierobežotu un tiešu piekļuvi uzaicinājumam uz konkursu un ja paziņojuma tekstā norādīta interneta adrese, kurā šī dokumentācija ir pieejama. Šo saīsinājumu var pievienot 5. punktā minētajam saīsinājumam.

7. Ja atklātā procedūrā uzaicinājums uz konkursu nav piegādāts sešu dienu laikā, kaut arī tas pieprasīts laicīgi, vai arī ja piedāvājumus iespējams sagatavot vienīgi pēc vietas apmeklējuma klātienē vai arī pēc tam, kad klātienē izskatīti dokumenti, kas apstiprina uzaicinājumu uz konkursu, piedāvājumu saņemšanas termiņus pagarina tā, lai visiem piegādātājiem būtu pietiekami daudz laika sagatavot piedāvājumus.

8. Slēgtās procedūrās un sarunu procedūrās ECB var piemērot paātrinātu procedūru, ja steidzamības dēļ šajā pantā noteiktie termiņi nav izpildāmi. Tādā gadījumā piemēro šādus minimālos termiņus:

a) pieteikumu saņemšanas termiņu, kas nedrīkst būt īsāks par 15 dienām no dienas, kurā nosūtīts līguma paziņojums, vai īsāks par 10 dienām, ja paziņojums nosūtīts elektroniskiem līdzekļiem saskaņā ar paziņojumu nosūtīšanas formātu un procedūru; un

b) piedāvājumu saņemšanas termiņu, kas nav īsāks par 10 dienām no dienas, kad saņemts uzaicinājums uz konkursu.

9. ECB var pirms termiņa beigām pagarināt līguma paziņojumā vai konkursa dokumentācijā noteiktos termiņus, ja tā izmaina konkursa dokumentāciju, vai citos pienācīgi pamatotos gadījumos.

2. SADAĻA

Procedūras norise

19. pants

Saziņa ar kandidātiem un pretendentiem

1. Konkursa procedūras laikā kandidāti un pretendenti sazinās vienīgi ar ECB norādītu kontaktpersonu vai kontaktpersonām. ECB līguma paziņojumā un/vai uzaicinājumā uz konkursu norāda, kādi saziņas līdzekļi izmantojami. Saziņas līdzekļiem jābūt vispārēji pieejamiem un nediskriminējošiem.

2. Kandidāti/pretendenti iesniedz savus pieteikumus/piedāvājumus rakstveidā saskaņā ar līguma paziņojumā/uzaicinājumā uz konkursu noteiktajām prasībām.

3. ECB var veikt elektroniskās konkursa procedūras saskaņā ar vispārējām prasībām attiecībā uz elektronisko iepirkumu, kā tās noteiktas Iepirkuma direktīvas 42. pantā saistībā ar tās X pielikumu. Šādā gadījumā līguma paziņojumā jo īpaši norāda formālās prasības, kādas kandidātiem/pretendentiem jāievēro, un kā piekļūt elektroniskajai platformai. ECB var noteikt, ka tā pieņems tikai elektroniskus pieteikumus/piedāvājumus.

4. Kandidāti vai pretendenti var rakstveidā iesniegt ECB jautājumus par līguma paziņojumu, uzaicinājumu uz konkursu vai apstiprinošiem dokumentiem saskaņā ar līguma paziņojumā vai uzaicinājumā uz konkursu paredzētajiem nosacījumiem. ECB atbild uz šādiem jautājumiem saprātīgos termiņos un anonīmi paziņo atbildes visiem kandidātiem/pretendentiem, ja tās ir būtiskas tiem visiem.

5. ECB nodrošina, ka informāciju, ko iesniedz kandidāti un pretendenti, apstrādā un uzglabā saskaņā ar konfidencialitātes principu un – attiecībā uz iesniegtajiem personu datiem – saskaņā ar Eiropas Parlamenta un Padomes Regulu (EK) Nr. 45/2001 par datu aizsardzību (5).

20. pants

Papildu dokumentācijas un skaidrojumu pieprasījumi

Pēc pieteikumu vai piedāvājumu atvēršanas ECB var pieprasīt kandidātiem un pretendentiem papildināt iesniegto dokumentāciju vai izskaidrot konkrētus jautājumus. Šādi pieprasījumi nedrīkst izkropļot godīgu konkurenci starp kandidātiem/pretendentiem un izraisīt nevienlīdzīgu attieksmi pret tiem, un tie nedrīkst izraisīt izmaiņas pieteikumu vai piedāvājumu noteikumos.

21. pants

Labojumi konkursa dokumentācijā

1. Ja ECB pirms pieteikumu vai piedāvājumu iesniegšanas termiņa beigām atklāj kļūdu, neprecizitāti, izlaidumu vai jebkāda cita veida kļūdu līguma paziņojuma, uzaicinājuma uz konkursu vai apstiprinošo dokumentu tekstā, tā labo kļūdu un atbilstošā veidā informē visus kandidātus vai pretendentus.

2. Ja kandidāti vai pretendenti uzskata, ka ECB prasības, kas noteiktas līguma paziņojumā, uzaicinājumā uz konkursu vai apstiprinošajos dokumentos, ir nepilnīgas, nekonsekventas vai nelikumīgas, tie rakstveidā paziņo ECB par savām bažām. Kandidātiem/pretendentiem jāziņo par savām bažām bez nepamatotas vilcināšanās, tiklīdz viņi uzzinājuši par pārkāpumu vai varēja par to uzzināt. ECB tad var vai nu izlabot, vai papildināt prasības, kā pieprasīts, vai noraidīt pieprasījumu, norādot noraidījuma iemeslus. Tādus iebildumus pret ECB prasībām, par kuriem nav paziņots ECB bez nepamatotas vilcināšanās, vairs nevar izvirzīt vēlākā posmā.

22. pants

Uzaicinājums uz konkursu

1. Uzaicinājumā uz konkursu parasti iekļauj vismaz:

a) atsauci uz publicēto līguma paziņojumu;

b) konkursa formālās prasības, jo īpaši piedāvājumu saņemšanas termiņu, adresi, uz kuru piedāvājumi jāsūta, valodu vai valodas, kādās piedāvājumi jāsagatavo, piedāvājuma iesniegšanas formu un laika posmu, kādā piedāvājumam aizvien jābūt spēkā; un

c) iespējas attiecībā uz papildu būvdarbiem, pakalpojumiem un piegādēm, kā arī iespējamo līguma atjaunošanas un pagarinājumu skaitu, ja tāda iespēja paredzēta; un

d) pretendentu iesniedzamo dokumentu sarakstu; un

e) līguma piešķiršanas kritēriju salīdzinošo svērumu vai attiecīgā gadījumā – šādu kritēriju nozīmi sarūkošā secībā, ja tas nav norādīts līguma paziņojumā.

2. Uzaicinājumā uz konkursu iekļauj:

a) eksemplāru ar specifikācijām, kurās noteiktas ECB prasības, vai – ja tiek rīkota cenu aptauja – eksemplāru ar pieprasījumu iesniegt piedāvājumu, kurā noteiktas ECB vajadzības; un

b) līguma projekta eksemplāru, ECB vispārējos noteikumus un nosacījumus vai tāda dokumenta eksemplāru, kurā norādītas līguma galvenās pazīmes; un

c) jebkādu citu dokumentāciju, ko ECB uzskata par būtisku.

Ja šie dokumenti darīti pieejami elektroniskiem līdzekļiem, uzaicinājumā uz konkursu norāda, kā pretendenti var tiem piekļūt.

3. SADAĻA

Novērtēšana

23. pants

Vispārēji noteikumi

1. ECB novērtē visu piedāvājumu atbilstību piešķiršanas kritērijiem, kā noteikts 26. pantā, pēc tam, kad tā:

— pārliecinājusies par atbilstību konkursa formālajām prasībām, un

— pārliecinājusies par pretendentu atbilstību, kā noteikts 24. pantā, un

— novērtējusi, vai izpildīti 25. pantā minētie atlases kritēriji.

2. ECB piešķir līgumu pretendentam, kurš vislabāk atbilst piešķiršanas kritērijiem.

3. Pieteikumus un piedāvājumus neatver pirms iesniegšanas termiņa beigām. Pieteikumus un piedāvājumus atver vismaz divu darbinieku klātbūtnē; atvēršanu protokolē. Kandidāti vai pretendenti nevar piedalīties atvēršanā, ja vien nav noteikts citādi.

4. Novērtēšanas procesu un rezultātu dokumentē novērtēšanas ziņojumā.

24. pants

Kandidātu/pretendentu atbilstība

1. Visas fiziskas vai juridiskas personas, kas dzīvo vai atrodas ES, ir tiesīgas piedalīties konkursa procedūrās, ievērojot turpmākos punktus. Konkursa procedūras ar vienlīdzīgiem noteikumiem ir atvērtas arī visām fiziskām un juridiskām personām, kas dzīvo vai atrodas trešā valstī, kura ratificējusi Pasaules Tirdzniecības organizācijas Nolīgumu par valsts iepirkumu vai noslēgusi ar ES divpusēju nolīgumu par iepirkumu – saskaņā ar minēto nolīgumu nosacījumiem. Piegādātājiem no citām trešajām valstīm var ļaut piedalīties pēc ECB pašas ieskatiem.

2. Piegādātāju uz laiku izveidotas grupas var piedalīties konkursa procedūrās ar līguma paziņojumā vai uzaicinājumā uz konkursu paredzētajiem nosacījumiem. ECB var pieprasīt uz laiku izveidotām grupām pieņemt konkrētu juridisku formu, ja līgums tiek piešķirts tām un ja šī forma nepieciešama līguma pienācīgai izpildei.

3. ECB liedz kandidātiem vai pretendentiem piedalīties konkursa procedūrā, ja par tiem pieņemts spēkā stājies tiesas spriedums par krāpšanu, korupciju, nelegāli iegūtu līdzekļu legalizāciju, līdzdalību noziedzīgā organizācijā vai jebkādu citu noziedzīgu darbību, kas kaitē Kopienu, ECB vai NCB finanšu interesēm.

4. ECB var jebkurā brīdī liegt kandidātiem vai pretendentiem piedalīties, ja tie:

a) ir bankrotējuši vai tiek likvidēti, to lietas pārvalda tiesas, tie noslēguši vienošanos ar kreditoriem, pārtraukuši uzņēmējdarbību, attiecībā uz tiem notiek tiesvedība saistībā ar šiem jautājumiem vai arī tie ir jebkādā citā analoģiskā situācijā, kas izriet no līdzīgas valsts tiesību aktos vai noteikumos paredzētas procedūras;

b) ar spēkā stājušos tiesas spriedumu notiesāti par noziedzīgu nodarījumu saistībā ar viņu profesionālo darbību;

c) bijuši vainojami nopietnā profesionālās darbības pārkāpumā;

d) nav izpildījuši savas saistības attiecībā uz sociālās apdrošināšanas iemaksām vai nodokļu nomaksu saskaņā ar tās valsts, kurā tie dibināti, vai līgumslēdzējas iestādes valsts, vai līguma izpildes vietas valsts tiesību aktu noteikumiem;

e) tiesa vai šķīrējtiesa noteikusi, ka tie nopietni pārkāpuši līgumu, jo nav ievērojuši savas līgumsaistības pēc citas konkursa procedūras;

f) to vadība, darbinieki vai pārstāvji iesaistīti interešu konfliktā;

g) vainojami sagrozīšanā, sniedzot ECB pieprasīto informāciju;

h) kontaktējas ar citiem kandidātiem vai pretendentiem, lai vājinātu konkurenci.

5. Kandidātiem vai pretendentiem jāapliecina, ka uz tiem neattiecas neviena no iepriekš uzskaitītajām situācijām, un/vai jāiesniedz līguma paziņojumā vai uzaicinājumā uz konkursu norādītie pierādījumi. Ja šādi apstākļi rodas procedūras laikā, attiecīgais kandidāts/pretendents par to informē ECB bez nepamatotas vilcināšanās.

25. pants

Atlases kritēriji

1. ECB līguma paziņojumā norāda atlases kritērijus, pēc kuriem tiks novērtētas kandidāta/pretendenta spējas izpildīt līgumu. Atlases kritēriji attiecas uz kandidāta vai pretendenta saimnieciskām, finanšu, tehniskām vai profesionālām spējām.

2. ECB var noteikt minimālo spēju līmeni, par kuru zemāks līmenis tās izraudzītajiem kandidātiem vai pretendentiem nevar būt. Minimālo līmeni norāda līguma paziņojumā.

3. Turklāt ECB var prasīt kandidātiem vai pretendentiem pierādīt, ka tiem ļauts pildīt līgumu saskaņā ar viņu valsts tiesību aktiem, ko apliecina iekļaušana uzņēmumu vai profesionālā reģistrā vai arī apliecināta deklarācija vai apliecība, dalība īpašā organizācijā, skaidri izteikts pilnvarojums vai iekļaušana PVN maksātāju reģistrā.

4. ECB līguma paziņojumā norāda, kādi dokumenti kandidātiem vai pretendentiem jāiesniedz kā viņu finanšu, saimniecisko, tehnisko un profesionālo spēju pierādījums. Pieprasītā dokumentācija nepārsniedz to, kas nepieciešams saistībā ar līguma objektu, un ņem vērā piegādātāju likumīgās intereses jo īpaši attiecībā uz to tehnisko un komercnoslēpumu aizsardzību.

5. Ja tādu ārkārtēju iemeslu dēļ, ko ECB uzskata par pamatotiem, pretendents vai kandidāts nevar iesniegt pieprasītos dokumentus, tas var pierādīt savas spējas jebkādiem citiem līdzekļiem, ko ECB uzskata par atbilstošiem.

6. Piegādātājs attiecīgā gadījumā un saistībā ar konkrētu līgumu var izmantot citu organizāciju spējas neatkarīgi no tā, kāds ir tā attiecību ar šīm organizācijām juridiskais raksturs. Šādā gadījumā tam jāpierāda ECB, ka tā rīcībā būs līguma izpildei nepieciešamie resursi. Ar tādiem pašiem nosacījumiem uz laiku izveidotas piegādātāju grupas var izmantot grupas dalībnieku spējas.

26. pants

Piešķiršanas kritēriji

1. ECB līguma paziņojumā vai uzaicinājumā uz konkursu norāda, vai tā gatavojas piešķirt līgumu pretendentam, kurš iesniedz ekonomiski visizdevīgāko piedāvājumu, vai pretendentam, kurš piedāvā zemāko cenu.

2. Ja paredzēts piešķirt ekonomiski visizdevīgākajam piedāvājumam, ECB līguma paziņojumā vai uzaicinājumā uz konkursu vai – ja tiek rīkota cenu aptauja – pieprasījumā iesniegt piedāvājumu norāda:

a) kvalitatīvos kritērijus pretendentu novērtēšanai. Šādiem kritērijiem jābūt saistītiem ar attiecīgā līguma priekšmetu, un tie var būt, piemēram, kvalitāte, tehniskā vērtība, estētiskās un funkcionālās pazīmes, vides pazīmes, ekspluatācijas izmaksas, izmaksu efektivitāte, garantijas remonts un tehniskā palīdzība, izpildes datums un izpildes termiņš vai pabeigšanas termiņš; un

b) relatīvo svērumu, kādu tā piešķir katram kritērijam, kurš izraudzīts, lai noteiktu ekonomiski visizdevīgāko piedāvājumu. Šos svērumus var izteikt, nosakot diapazonu ar atbilstošu maksimālo pārklājumu.

Ja ECB uzskata, ka skaidri nosakāmu iemeslu dēļ svērumi nav iespējami, tā norāda kritērijus pēc svarīguma sarūkošā secībā.

27. pants

Pārmērīgi zemas cenas piedāvājumi

1. ECB var noraidīt piedāvājumus, kuru cenu tā uzskata par pārmērīgi zemu piedāvātajām precēm, būvdarbiem vai pakalpojumiem.

2. Pirms šādu piedāvājumu noraidīšanas ECB pieprasa, lai tai rakstveidā iesniedz tādas ziņas par piedāvājumu veidojošiem elementiem, ko tā uzskata par būtiskām. Šādas ziņas jo īpaši var attiekties uz:

a) ražošanas procesa, pakalpojumu sniegšanas vai celtniecības metodes saimniecisko struktūru; vai

b) izraudzītajiem tehniskajiem risinājumiem vai jebkādiem pretendentam pieejamiem ārkārtīgi labvēlīgiem nosacījumiem; vai

c) piedāvājuma oriģinalitāti; vai

d) atbilstību darba aizsardzības un darba apstākļu noteikumiem, kādi ir spēkā vietā, kur jārealizē būvdarbi, jāsniedz pakalpojumi vai jāveic piegāde.

ECB pārbauda šos piedāvājumu veidojošos elementus, ņemot vērā saņemtos paskaidrojumus un pierādījumus.

3. Ja pretendents saņēmis valsts atbalstu, ECB var noraidīt piedāvājumu ar šādu pamatojumu, ja vien pretendents nevar ECB noteiktā pietiekami ilgā termiņā pierādīt, ka šis atbalsts piešķirts likumīgi saskaņā ar procedūrām un lēmumiem, kas noteikti Kopienas noteikumos par valsts atbalstu.

28. pants

Lēmumu par izraudzīšanos un piešķiršanu paziņošana

1. ECB cik ātri vien iespējams rakstveidā paziņo par savu lēmumu visiem kandidātiem vai pretendentiem, kuru pieteikumi vai piedāvājumi noraidīti.

2. Paziņojumu izsniedz, vismaz 15 dienas pirms ECB paraksta līgumu.

3. Kandidāti un pretendenti 15 dienu laikā pēc paziņojuma saņemšanas var pieprasīt ECB norādīt viņu pieteikuma vai piedāvājuma noraidīšanas iemeslus. Nesekmīgie pretendenti, kuru piedāvājums bija pieņemams, var arī prasīt veiksmīgo pretendentu nosaukumu, kā arī viņu piedāvājuma galvenās pazīmes un salīdzinošās priekšrocības.

4. Tomēr ECB var izlemt nesniegt noteiktu informāciju, ja šādas informācijas atklāšana ietekmētu citu piegādātāju likumīgās komerciālās intereses, traucētu likuma piemērošanu vai citādi būtu pretrunā sabiedrības interesēm.

5. Turklāt ECB publicē Oficiālajā Vēstnesī piešķiršanas paziņojumu par iepirkuma procedūras rezultātu. Paziņojumu nosūta 48 dienu laikā pēc līguma parakstīšanas.

III NODAĻA

IEPIRKUMI PAR SUMMĀM, KAS MAZĀKAS PAR ROBEŽVĒRTĪBĀM

29. pants

Procedūra bez paziņojuma publicēšanas

1. Līgumus, kuru kopējā paredzamā vērtība ir mazāka par 4. panta 3. punktā noteiktajām robežvērtībām, un 6. panta 2. punktā uzskaitītos pakalpojumu līgumus piešķir saskaņā ar turpmāk norādīto procedūru.

2. Ja preču piegādes vai pakalpojumu sniegšanas līguma vērtība ir EUR 50 000 vai vairāk un būvdarbu līguma vērtība ir EUR 500 000 vai vairāk, ECB uzaicina vismaz piecus atbilstošus piegādātājus, ja tādi ir pieejami, iesniegt piedāvājumu ECB noteiktā termiņā.

Ja līguma vērtība ir mazāka par šīm robežvērtībām, bet ir EUR 10 000 vai vairāk, ECB uzaicina vismaz trīs atbilstošus piegādātājus, ja tādi ir pieejami, iesniegt piedāvājumu.

Abos gadījumos ECB iesniedz piegādātājiem pieprasījumu iesniegt priekšlikumu, norādot ECB prasības un līguma piešķiršanas kritērijus. Nosakot termiņu piedāvājumu iesniegšanai, ECB ņem vērā līguma sarežģītību un piedāvājuma sagatavošanai nepieciešamo laiku.

3. ECB izraugās piegādātājus, kas uzaicināti piedalīties konkursa procedūrā, no pretendentiem, kas pielaisti dinamiskai iepirkuma sistēmai, vai – ja šāda sistēma nav izveidota – no reģistrētu piegādātāju saraksta, vai – ja šāds saraksts nav izveidots – pamatojoties uz pienācīgu tirgus analīzi. Atbilstošu piegādātāju iepriekšēja atlase ir vienīgi ECB ziņā. Reģistrēto piegādātāju saraksti atvērti ikvienam ieinteresētam piegādātājam, kas veic tāda veida piegādes, sniedz tāda veida pakalpojumus vai realizē tāda veida būvdarbus, kuru nodrošināšanai saraksts izveidots. ECB regulāri atbilstošiem līdzekļiem reklamē iespēju reģistrēties šajos sarakstos.

4. ECB var arī publicēt līguma paziņojumu savā tīmekļa vietnē vai izmantojot citus atbilstošus plašsaziņas līdzekļus. Šādā gadījumā pieprasījumu iesniegt priekšlikumu sūta visiem piegādātājiem, kas ECB noteiktajā termiņā paziņojuši par savu interesi piedalīties.

5. Novērtē saņemto piedāvājumu atbilstību kritērijiem, kas noteikti pieprasījumā iesniegt priekšlikumu. Pēc rakstveida piedāvājumu novērtēšanas ECB var sākt sarunas ar pretendentiem, ja šāda iespēja tika izziņota pieprasījumā iesniegt priekšlikumu. Sarunas var risināt kā secīgas sarunas, lai noteiktu pretendentu izvietojuma secību, vai arī kā paralēlas sarunas ar visiem pretendentiem.

6. ECB piešķir līgumu pretendentam, kurš vislabāk atbilst kritērijiem, kas noteikti pieprasījumā iesniegt priekšlikumu.

7. Procedūru veic saskaņā ar 3. pantā noteiktajiem vispārējiem principiem. Attiecīgi piemēro 19., 20., 21., 24. un 27. pantu.

30. pants

Paziņošana pretendentiem un paziņošana par līgumslēdzēju sarakstu

1. Pēc lēmuma par piešķiršanu ECB saprātīgā termiņā un rakstveidā informē pārējos pretendentus par konkursa procedūras rezultātu.

2. Pretendenti 15 dienu laikā pēc paziņojuma saņemšanas var pieprasīt ECB norādīt viņu piedāvājuma noraidīšanas galvenos iemeslus. Attiecīgi piemēro 28. panta 4. punktu.

3. ECB katru gadu publicē to līgumu sarakstu, kuru vērtība ir lielāka par EUR 50 000 un kas piešķirti saskaņā ar 29. pantu, vai attiecībā uz kuriem piešķirts izņēmums saskaņā ar 6. panta 1. punktu. Sarakstā norāda to līgumslēdzēju nosaukumu, kuriem līgumi piešķirti, kā arī līgumu objektu un vērtību.

31. pants

Tieša piešķiršana

ECB var piešķirt līgumus, pamatojoties uz vienu piedāvājumu, ja līguma paredzamā vērtība ir mazāka par EUR 10 000 bez PVN vai ja piešķirts izņēmums saskaņā ar 6. panta 1. punktu.

IV NODAĻA

NOBEIGUMA NOTEIKUMI

32. pants

Konkursa procedūru atcelšana

1. ECB jebkurā brīdī pirms līguma parakstīšanas var atcelt konkursa procedūru, un kandidāti vai pretendenti nav tiesīgi pieprasīt nekādu kompensāciju.

2. ECB lēmumā par atcelšanu ievēro 3. pantā noteiktos vispārējos principus.

3. ECB pamato lēmumu un vērš uz to kandidātu vai pretendentu uzmanību.

33. pants

Pārsūdzības procedūra

1. Publiskās konkursa procedūrās, kas paredzētas II nodaļā, kandidāti/pretendenti 15 dienu laikā pēc 28. panta 3. punktā norādītās informācijas saņemšanas var rakstveidā apstrīdēt ECB lēmumu noraidīt viņu pieteikumu vai piedāvājumu vai – ja informācija netiek pieprasīta – 15 dienu laikā pēc paziņojuma saņemšanas. Pārsūdzībā iekļauj visu apstiprinošo informāciju un pamatotus iebildumus.

2. Pārsūdzību adresē ECB Pārsūdzību izskatīšanas valdei (PIV). Ja PIV uzskata, ka lēmums noraidīt pārsūdzētāja pieteikumu vai piedāvājumu pārkāpj šo lēmumu vai iepirkuma tiesību vispārējos principus, tā dod rīkojumu atkārtot konkursa procedūru vai tās daļas vai arī pieņem galīgo lēmumu. Citos gadījumos pārsūdzību noraida. PIV rakstveidā paziņo pārsūdzības iesniedzējam par savu lēmumu viena mēneša laikā pēc pārsūdzības saņemšanas. Lēmumā norāda iemeslus, uz kuriem tas pamatots.

3. Pārsūdzībai nav atliekošas iedarbības. PIV var apturēt iepirkuma procedūru vai līguma piešķiršanu, ja tā uzskata to par nepieciešamu.

34. pants

Jurisdikcija

Jebkurš strīds starp ECB un piegādātāju saistībā ar šo lēmumu vai konkrētu iepirkuma procedūru ir ekskluzīvā Eiropas Kopienu Tiesas jurisdikcijā. Ja ir pieejama 33. pantā noteiktā pārsūdzības procedūra, pārsūdzības iesniedzējs nogaida ECB lēmumu par pārsūdzību, pirms tas vēršas ar šo jautājumu Tiesā. Līgumā noteikto termiņu skaitījums sākas no pārsūdzības lēmuma saņemšanas.

35. pants

Stāšanās spēkā

1. Šis lēmums stājas spēkā 2007. gada 1. augustā un atceļ un aizstāj 2006. gada 27. jūnija Administratīvo rīkojumu 05/2006 par ECB iepirkumu.

2. Konkursa procedūras, kas uzsāktas pirms šā lēmuma stāšanās spēkā, pabeidz saskaņā ar Administratīvo rīkojumu 05/2006. Šā noteikuma piemērošanai konkursa procedūru uzskata par uzsāktu dienā, kad līguma paziņojums nosūtīts Oficiālajam Vēstnesim, vai – ja šāds paziņojums nav nepieciešams – dienā, kad ECB uzaicināja vienu vai vairākus piegādātājus iesniegt piedāvājumu.

Frankfurtē pie Mainas, 2007. gada 3. jūlijā ECB prezidents Jean-Claude TRICHET

(1) OV L 80, 18.3.2004., 33. lpp.

(2) OV L 134, 30.4.2004., 114. lpp. Direktīvā jaunākie grozījumi izdarīti ar Padomes Direktīvu 2006/97/EK (OV L 363, 20.12.2006., 107. lpp.).

(3) OV L 248, 16.9.2002., 1. lpp. Regulā grozījumi veikti ar Regulu (EK, Euratom) Nr. 1995/2006 (OV L 390, 30.12.2005., 1. lpp.).

(4) OV L 320, 21.10.2004., 21. lpp.

(5) Eiropas Parlamenta un Padomes 2000. gada 18. decembra Regula (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 8, 12.1.2001., 1. lpp.).